Document ID: 32002R2104

Komisijas Regula (EK) Nr. 2104/2002
(2002. gada 28. novembris),
ar kuru tiek pielāgotas Padomes Regula (EK) Nr. 577/98 par darbaspēka izlases veida apsekojuma organizēšanu Kopienā un Komisijas Regula (EK) Nr. 1575/2000, ar ko ievieš Padomes Regulu (EK) Nr. 577/98 attiecībā uz izglītības un apmācības mainīgo lielumu sarakstu un to kodifikāciju, kuri jāizmanto datu pārsūtīšanā, sākot ar 2003. gadu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā [1], kurā grozījumi izdarīti ar Eiropas Parlamenta un Padomes Regulu (EK) Nr. 1991/2002 [2], un jo īpaši tās 4. panta 3. punktu,
tā kā:
(1) Sakarā ar tehnisko paņēmienu un priekšstatu attīstību, jo īpaši attiecībā uz atšķirību starp oficiālo izglītību un citiem mācību veidiem un klasifikācijas izmantošanu izglītības un apmācības jomās, vajag pielāgot izglītības un apmācības mainīgo lielumu sarakstu, kas noteikta 4. panta 1. punkta h) apakšpunktā Regulā (EK) Nr. 577/98.
(2) Līdz ar to jāpielāgo to mainīgo lielumu kodifikācija, kas noteikta Komisijas 2000. gada 19. jūlija Regulas (EK) Nr. 1575/2000 [3] pielikumā. Jaunais saraksts un kodifikācija jāievieš jau 2003. gadā, lai garantētu pilnīgu savietojamību ar 2003. gada mūžizglītības ad hoc moduli [4].
(3) Šajā regulā paredzētie pasākumi saskan ar atzinumu, ko sniegusi Statistikas programmu komiteja, kas izveidota ar Padomes Lēmumu 89/382/EEK, Euratom [5].
IR PIEŅĒMUSI ŠO REGULU.
1. pants
4. panta 1. punkta h) apakšpunktu Padomes Regulā (EEK) Nr. 577/98 aizstāj ar šādu:
"h) izglītība un apmācība:
piedalīšanās oficiālajā izglītībā vai apmācībā iepriekšējo četru nedēļu laikā
- līmenis,
- joma;
piedalīšanās kursos un citos mācību pasākumos iepriekšējo četru nedēļu laikā
- kopējais ilgums,
- pēdējo kursu vai mācību pasākuma mērķis,
- pēdējo mācību joma,
- piedalīšanās pēdējā mācību pasākumā darba laikā;
izglītības pakāpe
- augstākais veiksmīgi pabeigtais izglītības vai apmācības līmenis,
- šī augstākā izglītības un apmācības līmeņa joma,
- gads, kad šis augstākais līmenis ir veiksmīgi pabeigts."
2. pants
Izglītības un apmācības mainīgo lielumu kodifikācija, kas, sākot ar 2003. gadu, jāizmanto datu pārsūtīšanā un ir noteikta šīs regulas pielikumā, aizvieto attiecīgos mainīgos, kas ir ietverti Komisijas Regulas (EK) Nr. 1575/2000 pielikumā.
3. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 28. novembrī

Labels: 12
9
19